Peter Bornemisa

Peter Bornemisa (iné mená: Abstemius, Abstinus, ; zriedkavo a asi chybne Peter Bornemis, * 22. február 1535, Pešť† 1584, Rohožník) bol uhorský šľachtic, kníhtlačiar a evanjelický kazateľ a spisovateľ. Jeden z priekopníkov kníhtlače na území dnešného Slovenska. Býva považovaný za prvého významného protestantského spisovateľa v Uhorsku. „Poskytol pútavý pohľad na uhorský život, plný nových postrehov, živých opisov a originálnych komentárov.“ Je po ňom pomenované Bornemisza Péter Gimnázium v Budapešti.

 Život 
Bornemisova rodina prišla v dôsledku osmanskej expanzie do Uhorska o majetky. V detstve navyše Bornemisa osirel a ďalej vyrastal u príbuzných v Hornom Potisí. Študoval v Košiciach, no v roku 1553 musel mesto opustiť pre urážku mestského kapitána. Následne cestoval po Európe a študoval na univerzitách v Padove, Benátkach, Wittenbergu a vo Viedni. Neskôr sa vrátil do Uhorska a pôsobil u košického tlačiara Gála Husára. V roku 1560 pomohol Husárovi utiecť z väzenia.

Pracoval tiež ako pracovník kráľovskej kancelárie vo Viedni, no v roku 1558 bol z mesta vyhnaný potom čo na námety Sofoklovej Elektry napísal dielo Tragoedia magyar nyelve s politickými narážkami a začal kázať. Neskôr bol prepustený z funkcie pracovníka kancelárie v súvislosti s falšovaním listiny.

Od roku 1564 pôsobil ako kazateľ a vychovávateľ Valentína Balaša u Jána Balašu vo Zvolene a Melchiora Balašu a Lazára Svendiho v Užhorode. V roku 1569 súkromne kázal v Trnave. Trnavská mestská rada odmietla financovať jeho dielo a trnavský veľprepošť Mikuláš Telegdi ho nechal z mesta vyhnať. Okolo roku 1570 sa stal kazateľom u Júliusa zo Salmu a následne farárom v Hlohovci a Šintave. Bol tiež superintendentom matúšovského dištriktu. Nedržal sa pritom striktne ani luteránskej, ani kalvínskej reformácie, takže za svojho priekopníka ho pokladajú evanjelici augsburského vierovyznania aj reformovaná cirkev. Okolo roku 1572 zriadil v Šintave vlastnú kníhtlačiareň, ktorú neskôr preniesol na Plavecký hrad a do Rohožníka. Tlačil predovšetkým vlastné diela, ale aj kalendáre či spevníky. Bol dvakrát ženatý. V roku 1577 mu v Šintave na mor zomreli druhá manželka i 5 detí. V roku 1577 bol väznený vo Viedni pre polemické dielo Ördegi kiséretekröl. Po krátkom pobyte na Beckove ho na Plaveckom hrade a v Rohožníku prijal Peter Balaša. V roku 1579 bol vyhnaný zo Šintavy. Zomrel v roku 1584. Bol pochovaný v Sološnici.

 Dielo 
náhľad|Titulná strana päťzväzkových kázní Petra Bornemiszu, štvrtý zväzok, ktorý vyvolal veľa kontroverzií.  
V Bornemisovej literárnej tvorbe sa prelínajú svetsko-renesančné prvky s reformačným myslením. Jeho teológia spravidla iba prikrývala jeho sociálne a morálne názory. Uvedomoval si krízu svojej doby a personifikoval ju v diablovi pokúšajúcom svet, a najmä vládcov. V tomto smere ho ovplyvnila zrejme najmä démonológia Jeana Bodina. Viaceré Bornemisove výklady evanjelií a apoštolských listov pripomínajú renesančné novely, vďaka čomu patrí k priekopníkom maďarskej novovekej literatúry. Od konca 60. rokov 16. storočia vydával veľkú maďarskú postilu Elsö Resze Az Evangeliomokbol Es Az Epistolakbol Valo Tanvsagoknac.

Asi na 5 000 výtlačkoch vydaných medzi rokmi 1579 až 1581 bol z dôvodu utajenia podpísaný jeho faktor Valentín (Bálint) Mančkovič (tiež Valentinus Farinola, Valentín Mantskovit).

 Tragédia magyar nyelven, az Sophocles Elektrajábol nagyob rezre fordidatot... (Viedeň, 1558)
 Elsô resze az evangeliomokbol és az epistolákbol valo tanusagognak. (KomjaticeŠintava, 1573)
 Második resze... (Šintava, 1574)
 Harmadik resze... (Tamže, 1575)
 Negyedik resze... (Tamže, 1575)
 Negy kónyvecske a keresztyény hitnek tudományarol (Tamže, 1577)
 Ôtódik és utolsó resze... (ŠintavaPlavecký hrad, 1579)
 Ordodi kiséretekról (Šintava, 1578)
 Igen szép és sékséges predikacio... (Tamže, 1578)
 Predikaciok... (Plavecký hradRohožník, 1584)
 Cantio de Szent János latasaról. (Válogatott irások. Bp, 1955)

 Referencie 

 Ďalšia literatúra 



 Iné projekty 



Kategória:Narodenia v 1535
Kategória:Narodenia 22. februára
Kategória:Úmrtia v 1584
Kategória:Osobnosti z Budapešti
Kategória:Maďarskí spisovatelia
Kategória:Uhorskí spisovatelia
Kategória:Protestantskí teológovia
Kategória:Maďarskí teológovia
Kategória:Kazatelia a duchovní
Kategória:Uhorské kresťanské osobnosti
Kategória:Uhorskí šľachtici
Kategória:Uhorskí publicisti
Kategória:Kníhtlačiari